b'\n_START_ARTICLE_\nKy\xc3\xb6kin puolella\n_START_SECTION_\nProduksjon\n_START_PARAGRAPH_\nKy\xc3\xb6kin puolella ble gjort ferdig under unntakstilstanden f\xc3\xb8r og etter vinterkrigen. Filmopptakene ble p\xc3\xa5begynt i Tallinn i oktober 1939. Filmteamet m\xc3\xa5tte evakuere landet, for Sovjetunionen okkuperte Estland samme m\xc3\xa5ned. Filmatiseringen fortsatte under mellomfreden (mellom vinterkrigen og fortsettelseskrigen) v\xc3\xa5ren 1940. Som herreg\xc3\xa5rden Haukka ble Esbog\xc3\xa5rd brukt. Andre opptakssteder var Fredrikshamn, Hang\xc3\xb6, Tammerfors (tivoli), Djurg\xc3\xa5rdsvikens bilbane i Helsingfors og Kloostrimetsa bilbane i Pirita i Tallinn. Innend\xc3\xb8rsscenene ble tatt opp i Munkholmen studio i Helsingfors._NEWLINE_I rollen som Ari Karma var det meningen \xc3\xa5 bruke Olavi Reimas, men han ble s\xc3\xa5ret i Vinterkrigen, og i hans sted kom Tauno Majuri. P\xc3\xa5 grunn av unntakstilstanden hadde filmen Ky\xc3\xb6kin puolella hele seks fotografer, av de var fire listet opp i forteksten. Filmen har autentiske scener fra Djurg\xc3\xa5rdsvikens bill\xc3\xb8p._NEWLINE_M\xc3\xa5lt i publikumstall var Ky\xc3\xb6kin puolella tredje mest sette film i 1940. P\xc3\xa5 TV ble Ky\xc3\xb6kin puolella vist for f\xc3\xb8rste gang i 1964. Under TV-visningen i 1977 samlet filmen ca. 2\xc2\xa0100\xc2\xa0000 tittere.\n_START_SECTION_\nHandling\n_START_PARAGRAPH_\nIngeni\xc3\xb8rstudenten Ari Karma presenterer sin oppfinnelse for motorsykkelfabrikanten Sakari Virmala. Med hjelp av denne oppfinnelsen skal det v\xc3\xa6re mulig \xc3\xa5 \xc3\xb8ke farten p\xc3\xa5 motorsyklene. Fabrikanten blir ikke med p\xc3\xa5 prosjektet, som han mener er usikkert. Karma har t\xc3\xa6l, og sverger at hans motorsykkel vil vinne over Salama-fabrikken (\xc2\xabSalama\xc2\xbb betyr \xc2\xablyn\xc2\xbb) i h\xc3\xb8stens motorsykkelkonkurranse. Fabrikantens datter Arja p\xc3\xa5 sin side vil gjerne til Paris, men Salama-fabrikkens salgstall har sunket med 30 prosent, s\xc3\xa5 reisen blir innstilt._NEWLINE_Arja, som savner omveksling i livet sitt, treffer vennene sine p\xc3\xa5 sandstranda. Der er ogs\xc3\xa5 Jali Martema. Det romantiske forholdet han hadde til Arja har allerede bleknet. Samtalen g\xc3\xa5r over p\xc3\xa5 husholdningstema. Vennene anser Arja for \xc3\xa5 v\xc3\xa6re totalt udugelig til kj\xc3\xb8kkenarbeid. Arja og Jali vedder over en diamantring om Arja er i stand til \xc3\xa5 arbeide tre m\xc3\xa5neder som tjenestepike. Jali lager et s\xc3\xa6rs godt anbefalelsesbrev for Arja. F\xc3\xb8rst er Arja i tjeneste hos en journalistfamilie, der hun snart f\xc3\xa5r sparken. Fabrikkeierens datter kommer s\xc3\xa5 i tjeneste p\xc3\xa5 herreg\xc3\xa5rden Haukka._NEWLINE_Ari Karma har tatt jobb som sj\xc3\xa5f\xc3\xb8r for \xc3\xa5 tjene penger til ingeni\xc3\xb8rutdannelsen. I tillegg er han i stand til \xc3\xa5 utvikle oppfinnelsen sin i ly av herreg\xc3\xa5rden. Ari er p\xc3\xa5 jernbanestasjonen og tar i mot Arja. De kjenner ikke hverandre, og Karma kjenner ikke en gang igjen den moteriktig kledde Arja som stuepike. Ari og Arja utgj\xc3\xb8r etter hvert det viktigste romantiske paret i filmen. Arjas arbeidskamerater p\xc3\xa5 Haukka er kokka Mimmi, Iida og Aatu. Iida er forelsket i Aatu og passer strengt p\xc3\xa5 at han ikke faller for Arja. Mimmi p\xc3\xa5 sin side sikter seg inn p\xc3\xa5 l\xc3\xa6rer Hilpel\xc3\xa4inen. Allerede den f\xc3\xb8rste arbeidsdagen f\xc3\xa5r Arja ansvaret for matlagingen, og resultatet er katastrofalt. B\xc3\xa5de blant tjenestefolket og herskapet vekker Arjas fine kl\xc3\xa6r og vaner forundring._NEWLINE_Som gjest til herreg\xc3\xa5rden kommer l\xc3\xb8ytnant Reino Helve, som husker \xc3\xa5 ha sett Arja ett eller annet sted, men husker ikke hvor. D\xc3\xb8trene p\xc3\xa5 Haukka, Irma og Elle, ser ned p\xc3\xa5 Arja. I tillegg er Elle sjalu p\xc3\xa5 Arja, fordi hun har et forhold til Ari. N\xc3\xa5r Irma mister smykket sitt finner hun p\xc3\xa5 at hun skal beskylde Arja for dette. Godseieren mener at det ikke er grunnlag for disse beskyldningene._NEWLINE_Tjenestefolket p\xc3\xa5 Haukka er p\xc3\xa5 tivoli p\xc3\xa5 fridagen sin. Hilpel\xc3\xa4inen deklamerer frieridiktet sitt til Arja, som oppfordrer ham til \xc3\xa5 rette den til Mimmi i stedet. I lotteriet p\xc3\xa5 tivoliet vinner Mimmi og Hilpel\xc3\xa4inen ei barnevogn. P\xc3\xa5 oppfordring av Mimmi gjemmer Ari og Arja barnevognen i garasjen p\xc3\xa5 Haukka. Godseieren h\xc3\xb8rer dem i garasjen og krever ei forklaring. B\xc3\xa5de Ari og Arja sier seg opp fra herregarden, men Arja vil likevel fortsette til den 18. Samtidig kommer det en telefon til Haukka, som forteller at det forsvunne smykket er funnet._NEWLINE_P\xc3\xa5 herregarden blir det arrangert en fest, der Arja serverer. Blant gjestene er Jali, som ikke avsl\xc3\xb8rer Arja. Han innr\xc3\xb8mmer at Arja har vunnet veddem\xc3\xa5let. Ari h\xc3\xb8rer tilfeldigvis deler av diskusjonen mellom Jali og Arja og trekker av dette konklusjonen at Jali og Arja har et kj\xc3\xa6rlighetsforhold. Han bestemmer seg for \xc3\xa5 vinne Arja tilbake i jurg\xc3\xa5rdsloppet (et ber\xc3\xb8mt, \xc3\xa5rlig bill\xc3\xb8p som ble kj\xc3\xb8rt rundt Djurg\xc3\xa5rdsviken i sentrum av Helsingfors i mellomkrigstiden). Slik g\xc3\xa5r det ogs\xc3\xa5 og fabrikkeier Virmala blir interessert i Aris oppfinnelse. Til slutt f\xc3\xa5r Ari og Arja hverandre.\n_START_SECTION_\nMusikk\n_START_PARAGRAPH_\nMusikken i filmen Ky\xc3\xb6kin puolella ble skrevet av George de Godzinsky, sangtekstene ble skrevet av \xc2\xabEla\xc2\xbb, som var Eine Laine. Av sangene har \xc3\xa9n f\xc3\xa5tt evig liv som evergreen: \xc2\xabSulle salaisuuden kertoa m\xc3\xa4 voisin\xc2\xbb [\xc2\xabTil deg kunne jeg fortalt en hemmelighet\xc2\xbb]. Den er ogs\xc3\xa5 hovudtema i filmens preludium og blir repetert i bakgrunnsmusikken. I tillegg h\xc3\xb8rer vi Eine Laines tolkning av sangen \xc2\xabTytt\xc3\xb6ni pienoinen\xc2\xbb [\xc2\xabDen vesle jenta mi\xc2\xbb], og Helena Karas \xc2\xab\xc3\x96itteni haave\xc2\xbb [\xc2\xabMine netters dr\xc3\xb8m\xc2\xbb].\n_START_SECTION_\nAnmeldelser\n_START_PARAGRAPH_\nAamulehtis kritiker takket filmen for den rike handlingen og det fartsfylte plottet. Uusi Suomis kritiker var mer n\xc3\xb8ktern: \xc2\xabKy\xc3\xb6kin puolella holder som underholdningsroman betraktet et ganske h\xc3\xb8yt niv\xc3\xa5, men filmen forblir p\xc3\xa5 et middelm\xc3\xa5dig niv\xc3\xa5.\xc2\xbb Han kritiserte ogs\xc3\xa5 lyden, som n\xc3\xa5 og da holdt et svakt niv\xc3\xa5._NEWLINE_Ilta-Sanomats kritiker skrev i 1977 i samband med TV-visningen at det i filmen var \xc2\xabs\xc3\xb8tladen romantikk\xc2\xbb og \xc2\xabsorgl\xc3\xb8se pene mennesker\xc2\xbb. Kritikeren mente at filmen var pittoreskt underholdende (\xc2\xabsm\xc3\xa5artig\xc2\xbb), delvis spennende og fant her og der i filmen ogs\xc3\xa5 tidsbilder. I Katso-bladet (Programbladet) ble filmen tolv \xc3\xa5r senere vurdert som overfladisk og \xc2\xabkunstig oppstemt underholdning\xc2\xbb. En kritiker p\xc3\xa5 2010-tallet fant den \xc2\xabuskyldige s\xc3\xb8tladne\xc2\xbb Helena Kara som det sterkeste kortet i filmen.'